David Petraeus, fost director al CIA, este de părere că Vladimir Putin nu se va opri în Ucraina și consideră că Moldova sau Lituania ar putea fi următoarele țări atacate.
Într-un interviu acordat Corriere Della Sera, citat de Hotnews, generalul american David Petraeus, care a condus intervențiile în Irak și în Afganistan, apoi a fost director al CIA, afirmă că ambițiile lui Vladimir Putin se extind cu mult dincolo de Ucraina.
"Vladimir Putin nu se va opri în Ucraina. Moldova, Lituania ar putea fi următoarele. Ambițiile sale se extind cu mult dincolo de Ucraina. Vă reamintesc că, atunci când Putin a fost întrebat care a fost cel mai grav eveniment al secolului al XX-lea, un secol care a avut două războaie mondiale, Marea Criză Mondială și multe alte nenorociri, a spus că cel mai rău lucru a fost dizolvarea Uniunii Sovietice", a spus el.
Bărbatul a mai precizat că Putin încearcă să reasambleze piesele URSS sau ale Marelui Imperiu Rus, cu cele mai disparate mijloace.
"Nu trebuie să ne amăgim că se va opri. De aceea, trebuie să sprijinim cu toții Ucraina, pentru că siguranța NATO începe la granița ruso-ucraineană, nu la granițele țărilor NATO. Există mulți factori care vor determina cursul războiului, printre care rezultatele următoarelor alegeri prezidențiale din Statele Unite", a menționat David Petraeus.
Acesta consideră că alegerile din SUA vor avea consecințe în întreaga lume.
"Este clar că alegerile vor avea consecințe. Eu sunt apolitic în Statele Unite. Nici măcar nu mă înscriu pentru a vota, cu atât mai puțin pentru a susține candidații unuia dintre cele două partide, dar le dau sfaturi ambelor. Dacă actualul președinte ar fi reales, s-ar crea un anumit grad de continuitate. Nu am fost de acord cu unele dintre alegerile lui.
Nu am fost de acord cu retragerea din Afganistan, cerută de președintele Biden. Mă temeam că rezultatul nu va fi doar sfâșietor și tragic, ci și dezastruos. Din păcate, așa a fost. Unele decizii ar fi trebuit să fie mai rapide, atunci când era vorba de furnizarea de resurse Ucrainei; incapacitatea de a face acest lucru cu viteza necesară i-a costat pe ucraineni.
Acum este esențial ca asistența să continue și actuala Administrație o susține ferm. În general, actuala Administrație a făcut o muncă credibilă în elaborarea unei abordări globale și integrate față de China, pentru a garanta că descurajarea este solidă în regiunea Indo-Pacifică; precum și în general în răspunsul față de Iran", a mai declarat Petraeus.
Fostul director al CIA spune că, în cazul în care Trump se va întoarce la Casa Albă, ar fi un anumit grad de imprevizibilitate.
"Ar fi un anumit grad de imprevizibilitate. Am văzut declarațiile sale. Dar să ne amintim și că abordarea față de China a fost foarte asemănătoare, dimpotrivă, în realitate a existat mai multă continuitate între cele două administrații decât schimbări. Bănuiesc că acest lucru va continua să fie așa, în mare măsură. Diferențele ar putea viza relația cu NATO, poate cu Rusia.
Provocarea cu Trump, încă o dată, este în gradul de imprevizibilitate. După cum s-a văzut, de exemplu, când în timpul președinției sale forțele noastre au fost retrase din Siria cu un preaviz de 24 de ore și, apoi, repuse pe câmpul de luptă câteva zile mai târziu", spune el.